Objava zahtevka za odobritev spremembe specifikacije proizvoda, ki ni manjša, v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 170/08)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„FRAISE DU PÉRIGORD“

EU št.: PGI-FR-0133-AM01 – 11. 8. 2017

ZOP ( ) ZGO (X)

1. Skupina vložnikov in pravni interes

Union Interprofessionnelle de la Fraise du Périgord (UIFP) Mairie de Vergt 24 380 Vergt FRANCIJA

Tel. +33 622062573

E-naslov: contact@fraiseduperigord.com

Sestava in pravni interes: Združenje združuje pridelovalce in pošiljatelje „Fraise du Périgord“. Tako ima združenje pravni interes zahtevati spremembe specifikacije proizvoda.

2. Država članica ali tretja država

Francija

3. Postavka v specifikaciji proizvoda, na katero se sprememba nanaša

☐ Ime proizvoda

☒ Opis proizvoda

☒ Geografsko območje

☒ Dokazilo o poreklu

☒ Metoda proizvodnje

☒ Povezava

☒ Označevanje

☒ Drugo: izbris povzetka specifikacije, posodobitev podatkov, vrsta proizvoda, pakiranje, nadzorni organi, nacionalne zahteve, posodobitev enotnega dokumenta.

4. Vrsta sprememb

☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Namen zahtevkov za spremembe je po eni strani pregledati določbe veljavne specifikacije proizvoda in po drugi strani uskladiti določbe specifikacije proizvoda s spremembami vsebine ZGO (datum registracije ZGO sega še v leto 2004).

5.1 Opis proizvoda

Ta del specifikacije proizvoda je bil v celoti preoblikovan in spremenjen, da bi bil osredotočen na opis proizvoda „Fraise du Périgord“. Slovarska opredelitev jagode je bila tako izbrisana.

Opis v veljavni specifikaciji proizvoda se nadomesti z naslednjim:

„Fraise du Périgord“ se goji na prostem in obira zrela. „Fraise du Périgord“ se prideluje iz sort, ki jih je zaradi njihovega potenciala okusa izbrala medpanožna komisija za odobritev sort. Prodajna enota vsebuje samo jagode iste sorte. „Fraise du Périgord“ je zdrava, brez nepravilnosti, svetleča in brez nečistoč. Vsebuje minimalno količino sladkorja (stopinje Brixa), določeno glede na letino in sorto. Je enakomerne barve, velikosti in zrelosti. Jagode so kategorije ekstra ali I. „Fraise du Périgord“ je lahko v sveži ali zamrznjeni obliki. Sveže jagode morajo imeti svežo zeleno rozeto. Predstavljene so skrbno ne glede na uporabljeno vrsto pakiranja. Zamrznjene jagode so bodisi cele ali razrezane, s pecljem ali brez.“

Namen glavne spremembe je dodati zamrznjeno obliko.

Na ta način se bo omogočilo, da se v prehrambni industriji poudari poreklo zamrznjenih jagod, ki se uporabljajo zlasti za proizvodnjo džemov. Z nabavo zamrznjenih jagod lahko predelovalci proizvodnjo razporedijo v daljšem časovnem obdobju in tako zagotovijo kakovost proizvoda, ki je sicer v sveži obliki zelo kratka (nekaj dni).

Zamrzovanje se nanaša samo na jagode, ki izpolnjujejo merila za prodajo z ZGO v sveži obliki. Pri pogojih proizvodnje ali razvrščanja ni razlike. Ta sprememba ne vpliva na povezavo proizvoda s poreklom „Fraise du Périgord“.

Jagode je treba zamrzniti v kratkem roku (72 ur), da se značilni okus jagod „Fraise du Périgord“, po katerem slovijo, ne spremeni.

S preskusi skupine je bilo ugotovljeno, da se z zamrzovanjem niso poslabšale organoleptične značilnosti (vsebnost sladkorja, enakomerna zrelost itd.) in da ni povzročilo oblikovanja grozdov sadežev, ki bi lahko škodili videzu proizvoda (obarvanosti, velikosti itd.). „Fraise du Périgord“ ostane zdrava, brez nepravilnosti, svetleča in brez nečistoč.

V opisu obstaja razlikovanje med splošnimi značilnostmi jagod „Fraise du Périgord“, glede na to, ali so sveže ali zamrznjene, v nadaljevanju pa so navedene razlike, ki izhajajo iz prodaje v sveži ali zamrznjeni obliki.

Zamrznjene jagode „Fraise du Périgord“ se prodajajo kot cele ali razrezane, s pecljem ali brez, medtem ko se sveže jagode „Fraise du Périgord“ pakirajo cele, s svežo zeleno rozeto.

V splošnem opisu je bilo dodano, da se „Fraise du Périgord“ goji na prostem. Ta dodatek poudarja posebnost pridelave jagod „Fraise du Périgord“, ki je bil že naveden v objavljenem povzetku in v specifikaciji proizvoda, ni pa bil poudarjen v opisu specifikacije proizvoda. Enako velja za natančnejšo opredelitev „Prodajna enota vsebuje samo jagode iste sorte“. V tem stavku je izraz „prodajna enota“ nadomestil izraz „posodica“, saj je postal preveč omejujoč. Ta sprememba bo omogočila pakiranje „Fraise du Périgord“ v embalaži, ki ni posodica, kar bolj izpolnjuje pričakovanja potrošnikov.

Izrazi, ki se uporabljajo za opis „Fraise du Périgord“, so bili povzeti v naslednjem stavku: „’Fraise du Périgord‘ je zdrava, brez nepravilnosti, svetleča in brez nečistoč.“ Črta se besedilo „Biti morajo svetlega videza. Oblika mora biti enakomerna, brez nepravilnosti (ki bi npr. spominjale na petelinji greben in drugo). Jagode ne smejo biti nagnite ali imeti znakov bolezni. Biti morajo čvrste na dotik.“ Vendar so ti elementi zajeti v zgoraj navedenem stavku „zdrava, brez nepravilnosti, svetleča in brez nečistoč“.

Črtana je bila tudi navedba barve „živo rdeča“. Barva ni dejansko merilo, saj bi se po veljavni specifikaciji proizvoda to merilo lahko razlikovalo glede na sorto. V novi specifikaciji proizvoda je za jagode „Fraise du Périgord“ navedeno, da „so enakomerne barve, ki je značilna za sorto in v skladu s kontrolnim listom“.

Naslednji odstavek je bil črtan, saj ima seznam sort le okvirno vrednost, lahko se spremeni, postopek izbire pa spada v metodo proizvodnje:

„Vsaka nova sorta, vključena na seznam sort, upravičenih do ZGO, bo vključena v spremembo ZGO.

Sorte, ki so uvrščene v popis od datuma priznanja ZGO:

— za pridelavo od začetka pomladi do 31. oktobra: gariguette, elsanta, darselect, seascape in mara des bois,

— za pridelavo od 15. junija do 31. oktobra: selva.“

Merila za odobritev serij jagod, ki so jih sporočili gospodarski subjekti, so bila premeščena in so zdaj vključena v razdelek o metodi proizvodnje.

Točka „Opis“ enotnega dokumenta vsebuje novo različico specifikacije proizvoda. V zvezi s povzetkom ta sprememba vključuje dodane elemente o zamrznjenih jagodah in črtanje obveznosti prodaje jagod v košarici 250 ali 500 g, ki je s prodajnega vidika postala preveč omejujoča.

5.2 Geografsko območje

Opredelitev geografskega območja ni bila spremenjena. Spremembe specifikacije proizvoda in enotnega dokumenta so formalne narave: seznam kantonov in občin je bil nadomeščen s seznamom vseh občin brez spremembe obsega. Ena občina (Saint Pantaly d’Ans) je bila dodana, da se popravi izpust na seznamu veljavne specifikacije proizvoda, saj je ta občina obkrožena z drugimi občinami znotraj opredeljenega območja in se torej nahaja na zemljevidu. Zemljevid zadevnega geografskega območja je nadomeščen z novim, bolj preglednim.

Iz veljavne specifikacije proizvoda in povzetka so bili črtani deli opisa geografskega območja. Ohranijo se samo opisni elementi geografskega območja proizvodnje „Fraise du Périgord“, ki so premeščeni v poglavje 6 o povezavi z geografskim poreklom. Črtajo se splošne ugotovitve brez neposredne povezave z opisom geografskega območja „Fraise du Périgord“.

5.3 Dokazilo o poreklu

Stavek po naslovu „Seznam proizvajalcev na opredeljenem geografskem območju“:

„Pridelovalci jagod za ZGO se morajo nahajati na predhodno opredeljenem območju pridelave in izpolnjevati pogoje iz te specifikacije proizvoda. Pridelovalci so vključeni na seznam, ki ga posodabljajo strukture za prodajo.“

je nadomeščen z novim odstavkom zaradi določb nacionalnih predpisov:

„Vsak gospodarski subjekt, ki sodeluje pri pridelavi ali pakiranju ZGO ‚Fraise du Périgord‘ se mora prijaviti pri skupini, da pridobi dovoljenje pred začetkom zadevne dejavnosti.“.

Stavek „proizvodnja na popisanih zemljiščih, ki se nahajajo na opredeljenem območju“ je bil premeščen v razdelek „Metoda proizvodnje“:

„Jagode ‚Fraises du Périgord‘ se gojijo na zemljiščih, ki se izberejo in popišejo vsako leto. Merila za izbor in popis zemljišč so:

— geografska lega zemljišča: na opredeljenem območju,

— značilnost zemljišča: tla na nepoplavnih območjih in ki se zlahka segrejejo.

Vsako popisano zemljišče, ki je namenjeno za pridelavo jagod, ima svojo katastrsko številko.“

Nadomeščen in črtan je bil odstavek „Sledljivost od proizvodnje do trženja“.

V tem delu specifikacije proizvoda je bil dodan naslednji stavek, da se poudari cilj postopka sledljivosti iz specifikacije:

„Od obiranja dalje se zagotavlja dvosmerna sledljivost serij, katere namen je:

— omogočiti sledljivost od potrošnika do pridelovalca,

— pomagati pridelovalcu, da ugotovi, katere poljine je na določen datum treba obrati,

— poiskati na ravni prodaje serije s številko serije pridelovalca.“

Opredelitev serije iz razdelka o metodi proizvodnje se premesti sem in dopolni s časovnimi in krajevnimi določili:

„Serija jagod se opredeli kot količina proizvoda enega samega pridelovalca, obrana v polovici dneva na isti poljini in iste sorte.“

V tej opredelitvi se sklic na „katastrsko“ zemljišče nadomesti s sklicem na poljino v skladu z opredelitvijo iz razdelka „Metoda proizvodnje“. Poljina lahko zajema eno ali več katastrskih zemljišč, kar je v smislu nadzora ustreznejša opredelitev, saj ustreza eni proizvodni enoti.

V zvezi z razdelkom „Opis metode proizvodnje“ je bila dodana obveznost vodenja dnevnika kmetovanja za beleženje pridelovalnih praks.

„V dnevniku kmetovanja se beležijo pridelovalne prakse na vsakem zemljišču ne glede na uporabljeni medij (papir ali računalnik). Na ta način se beležijo vsi postopki pridelave in dela, ki potekajo na vsaki poljini. V tem dnevniku se vsako leto pred začetkom gojenja popišejo poljine.“

Dodan je bil stavek, s katerim se opredeljuje „dobavni list“, ki nadomešča „list o dostavi palete“. V panogi se je to poimenovanje uveljavilo za dokument, na katerem se obvezno navede številka ali referenčna oznaka poljine. Črtano je bilo pojasnilo v zvezi z vrsto embalaže „posodica 500 ali 250 g“ (fr. barquette) zaradi navedenega črtanja izraza „posodica“.

Enako velja za odstavek o „listu o odobritvi kakovosti“, ki nadomešča „list o paleti“. V panogi se je to poimenovanje uveljavilo za dokument, v katerem se obvezno navedejo podatki o času dostave in kontroli, ki je bila opravljena po naslednjih preverjenih merilih:

— številka ali referenčna številka poljine,

— vsebnost sladkorja,

— temperatura sadežev,

— identifikacijska oznaka odobritelja,

— ocena za vsako merilo na kontrolnem listu o odobritvi,

— odobritev ZGO „Fraise du Périgord“.

Za boljšo sledljivost je bilo dodano:

— „Vsaka serija je označena s številko lista o odobritvi, ki se potrdi pri sprejemu serije.“

Ohranjena je bila obvezna navedba številke, s katero se omogoča identifikacijo pridelovalca na posamezni prodajni enoti. Z izrazom „prodajna enota za potrošnika“ je bil nadomeščen izraz „posodica“ v skladu z drugimi deli specifikacije proizvoda.

Dodan je bil stavek, da se opredeli „potrdilo o dostavi in/ali račun“, ki nadomešča „potrdilo o poslani pošiljki“. V panogi se je to poimenovanje uveljavilo za dokument z natančno navedeno vsebino, vključno za sadje, ki je namenjeno za zamrzovanje:

„Vključujejo: številko lista o odobritvi (številko serije), ime sorte, vrsto pakiranja, količino, datum in uro pošiljanja.“.

Dodan je bil tudi odstavek za spremljanje zamrznjenega proizvoda:

„Predelovalec mora voditi evidenco zalog.

Vsaka zamrznjena serija je identificirana z listom o skladiščenju, ki vključuje:

— številko palete v enoti za zamrzovanje,

— številko palete stranke (če obstaja),

— številko potrdila o dostavi,

— ime proizvoda/sorte,

— številko paketa,

— neto težo po zamrzovanju,

— datum in čas zamrzovanja,

— minimalni rok trajanja“.

Dodan pa je bil tudi rok obvezne hrambe dokumentacije, da se omogoči nadzor spremljanja:

„Vsi zadevni gospodarski subjekti morajo dokumente, s katerimi se zagotavlja sledljivost vsake serije, hraniti najmanj dve leti.“.

Namen teh sprememb je izboljšati sledljivost in z natančnim beleženjem podatkov olajšati kontrole.

5.4 Metoda proizvodnje

Ta del je bil v celoti preoblikovan zaradi boljše organizacije, vsebine in možnosti nadzora. Zato so vsa prejšnja poglavja črtana in nadomeščena. Vendar je treba poudariti, da to vsebinsko ne ogroža glavnih točk ZGO: jagode, gojene na prostem, izbrana in popisana zemljišča, izbrane sorte, ročno obiranje dozorelih sadežev.

Popis zemljišč:

Dodana je opredelitev poljine, ki je v skladu z opredelitvijo serije zaradi sledljivosti proizvoda. Ta opredelitev se glasi:

„Poljina je opredeljena kot skupek zaščitnih tunelov z isto napeljavo (ne glede na vrsto sadike) za gnojenje, namakanje in fitosanitarno škropljenje, pri čemer ima vsak tunel lokaliziran sistem za namakanje. Na posamezni poljini se goji samo eno sorto.“.

Dopolnjen je bil postopek izbora in letnega popisa zemljišč.

Dodan je bil sklic na „poljino“ v skladu z navedeno opredelitvijo.

Dodano je bilo poimenovanje letni popis, da se podrobneje določi postopek za subjekte.

Dopolnjena so bila merila za izbor (peščena, prepustna, neapnenčasta tla) v skladu s posebnimi značilnostmi geografskega območja, specifikacije proizvoda in opisanih geoloških in talnih posebnosti.

„Poljine se izberejo in popišejo vsako leto. Pridelovalci skupaj s strokovnjakom, ki ga imenuje skupina, vsako leto pred začetkom gojenja popišejo poljine, ki so namenjene za gojenje jagod ‚Fraise du Périgord‘. Ta strokovnjak upošteva naslednja merila: tla so skrbno izbrana na podlagi talnih in podnebnih razmer (peščena, prepustna, neapnenčasta tla). Izbrana zemljišča se zlahka segrejejo, niso na poplavnih območjih, tla pa imajo vrednost pH, ki je ustrezna za gojenje jagod.“

Podrobneje je bilo določeno obnavljanje zemljišč. Ohranjeno je bilo kolobarjenje in dodano trajanje mirovanja zemljišča (ki ustreza trajanju rastnega cikla jagod). Obdelava tal je odslej pod nadzorom skupine, ki gospodarskim subjektom daje na voljo seznam referenčnih proizvodov.

„Pred vsakim novim sajenjem se obnovitev poljin, da se ublaži izčrpavanje tal ali težave z monokulturami, ki so povezane s predhodnimi nasadi, lahko opravi na naslednji način:

— s kolobarjenjem. V tem primeru je potreben čas za mirovanje tal najmanj enak obdobju rastnega cikla jagod,

— z obdelavo tal. Pri pripravi tal se kolikor je mogoče uporabljajo blagi postopki razkuževanja (zlasti s paro). V primeru obdelave tal se uporabljajo samo proizvodi s seznama proizvodov, ki jih priporoča skupina.“.

Gnojenje – namakanje – varstvo rastlin

Dodani so bili elementi v zvezi z analizo tal za vsako novo poljino, ki je namenjena za sajenje jagod. Ta analiza bo uporabljena kot temelj za načrt za izboljšanje tal in gnojenje pred vsakim letnim sajenjem jagod.

Določba je naslednja:

„Pred vsakim sajenjem pridelovalci določijo splošni načrt za izboljšanje tal in gnojenje ali to zanje stori strokovnjak, ki ga imenuje skupina. Ta načrt temelji na rezultatih celovite analize tal (analiza plodnosti), ki se opravi za vsako novo zemljišče, ki se nameni za gojenje jagod. V tej analizi so navedeni ekvivalenti anhidrida difosforjevega pentoksida (P2O5), kalijevega oksida (K2O), magnezijevega oksida (MgO) in kalcijevega oksida (CaO), ki so dostopni v tleh ter njihova vrednost pH.“.

Ob upoštevanju narave tal je bilo dodano namakanje s pomočjo lokalnega sistema za zalivanje, s čimer so bile dopolnjene obstoječe določbe specifikacije proizvoda, v katerih je določeno nadzorovano namakanje, da se zadovoljijo potrebe rastlin.

„Obvezno je namakanje z lokalnim sistemom za zalivanje.“

Ker določbe o varstvu rastlin niso bile spremenjene, so prevzete v celoti.

Rastlinski material

Podatki o sortah, ki so bile navedene v razdelku „Opis proizvoda“, so bili brez sprememb premeščeni v ta razdelek specifikacije proizvoda. Opisujejo metodo proizvodnje in ne proizvoda.

Jagode „Fraise du Périgord“ se pridelujejo na podlagi:

— certificiranih sadik,

— sort, ki so uvrščene na seznam sort, ki jih je izbrala skupina.

Medstrokovna komisija za odobritev sort izbere sorte na podlagi naslednjih meril, ki so jih ocenili pridelovalci pri preskušanju novih sort:

Ta razdelek je bil dopolnjen z merili izbora sort, v katerih se ponovno opisane jagode „Fraise du Périgord“ in merila za odobritev.

„— Videz: barva, oblika, sijaj in velikost;

— vsebnost sladkorja: najmanj 6 do 6,5° Bx, odvisno od sorte,

— primernost za shranjevanje,

— dobra kakovost okusa.“

Poleg tega so bila dodana pojasnila o delovanju medstrokovne komisije za odobritev sort.

„Ta komisija, ki jo sestavlja sedem oseb, ki so večinoma pridelovalci in pošiljatelji, se sestaja najmanj enkrat letno, da določi spremembe, ki se vnesejo na seznam izbranih sort: vnos novih sort ali umik že vpisanih. Odločitve se sprejemajo z večino navzočih članov.“.

Seznam sort je bil umaknjen s specifikacije proizvoda (opis proizvoda), saj je imel zgolj okvirno vrednost v danem trenutku. Že v sami specifikaciji proizvoda je bila predvidena možnost spremembe tega seznama. Dodano je bilo navodilo, da se o spremembah seznama obvestijo gospodarski subjekti, nadzorni organ in nacionalni inštitut za poreklo in kakovost (INAO) pred začetkom naslednje sezone sajenja.

„O spremembah seznama skupina pred začetkom naslednje sezone sajenja obvesti gospodarske subjekte, nadzorni organ in INAO.“

Kot v razdelku „Opis proizvoda“ je bilo izrecno navedeno gojenje na prostem, ki je v veljavni specifikaciji proizvoda navedeno posredno, in dopolnjeno z obveznim gojenjem na grebenih. Dodan je bil datum postavitve zaščitnih tunelov. V specifikaciji proizvoda je pojasnjeno naslednje:

„Nasadi so na prostem in se najpozneje v obdobju cvetenja zaščitijo s tuneli. Jagode se gojijo na grebenih, da se poveča odvajanje vode.“

Te prakse so bile podrobneje določene, saj so del znanja in izkušenj pridelovalcev in pripomorejo h kakovosti jagod „Fraise du Périgord“.

Gostota sajenja ostaja enaka (≤ 6 sadik na kvadratni meter tunela).

Trgatev

Dodano je bilo navodilo: „ta faza zajema obiranje, polaganje v prodajne enote in prevoz do odkupne postaje.“. Specifikacija proizvoda je bila dopolnjena, da se podrobneje določi, da je obiranje ročno in sicer v skladu z razdelkom „Povezava“ in da so znanje in izkušnje obiralcev, vključno z veščinami obiranja, ključni za kakovost proizvoda. Jagode se oberejo ročno in položijo neposredno v prodajno enoto, pri čemer se izjemna pozornost namenja njihovemu videzu in kakovosti. Delo obiralcev se oceni pri odobritvi.

Specifikacija proizvoda je bila spremenjena tako, da se izraz „posodica“ nadomesti z izrazom „prodajna enota“ in črtata masi 250 ali 500 g, ker sta s prodajnega vidika preveč omejujoči. Specifikacija proizvoda ne opredeljuje različnih vrst prodajnih enot, določa pa največjo maso (10 kg) pod pogojem, da se omejijo poškodbe sadežev.

Specifikacija proizvoda zato podrobno določa naslednje:

„Jagode se oberejo ročno in položijo neposredno v prodajno enoto z maso največ 10 kg neto. Da se preprečijo poškodbe sadežev, so jagode lahko zložene v največ treh slojih. Prodajna enota vsebuje samo jagode iste sorte in kategorije.“

Dodani so bili pogoji v zvezi s temperaturo pri obiranju, saj je za kakovost jagod in delovne pogoje obiralcev primerno, da se jagode ne obirajo, kadar je prevroče. Zato specifikacija proizvoda podrobno določa naslednje:

„Obiranje se ne opravi, kadar zunanja temperatura presega 28 °C v obdobju pred 15. junijem, oziroma 30 °C v obdobju po 15. juliju, če zaščitni tuneli niso ohlajeni.“.

Dodano je bilo tudi navodilo, da „čas od začetka obiranja do dostave na postajo ne sme biti daljši od pol dneva“, da se prepreči kakršna koli sprememba značilnosti proizvoda.

V skladu z razdelkom „Opis“ je bilo dodano, da morajo biti obrane jagode enakomerne barve, ki je značilna za sorto.

Sprejem – pošiljanje

Podatki o odobritvi jagod iz razdelka „Opis proizvoda“ so bili premeščeni v ta razdelek specifikacije proizvoda.

V tej novi različici se kontrola vsebnosti sladkorja in odobritev razlikujeta po tem, da se v praksi izvajata v dveh zaporednih fazah. Samo za serije jagod, ki izpolnjujejo zahteve v zvezi s kontrolo vsebnosti sladkorja, se nato oceni, ali izpolnjujejo pogoje za odobritev ZGO.

„Za vsako serijo jagod se oceni vsebnost sladkorja, s čimer se preveri, ali vsebnost sladkorja v jagodah ustreza najmanjši vsebnosti sladkorja, ki je določena v tabeli najmanjših vsebnosti sladkorja glede na sorto in obdobje. Ta tabela se posodobi ob vsaki spremembi seznama odobrenih sort. Skupina o spremembah se obvesti gospodarske subjekte, nadzorni organ in INAO. Serije jagod, ki izpolnjujejo zahteve v zvezi z analizo vsebnosti sladkorja, se nato ocenijo v postopku odobritve.“

Specifikacija proizvoda se sklicuje na tabelo najmanjših vsebnosti sladkorja glede na sorto in obdobje, ki se posodobijo ob vsaki spremembi seznama odobrenih sort. O teh spremembah se obvestijo gospodarski subjekti, nadzorni organ in INAO.

Podrobneje so bile določene določbe o odobritvi, da se navede, da so za katero koli merilo na kontrolnem listu ocene, enake 0, –1 ali –2 izločilne. Zato je bil dodan naslednji odstavek:

„Serija jagod mora biti ocenjena najmanj s skupno oceno 9 (od 15), da se lahko označi z ZGO „Fraise du Périgord“, pri čemer ne sme prejeti nobene ocene 0, –1 ali –2.“

Merila za odobritev: ocenjujejo se barva, trdnost, velikost, sijaj, videz in oblika. Črtano je bilo besedilu „zadostne ravni kakovosti (brez gnitja, znakov bolezni, nezreli ali prezreli sadeži, sadeži zelo nepravilnih oblik, bledi, mehki ali premajhne velikosti, v umazanih posodicah). Nadomeščeno je bilo z izrazom „sanitarno stanje“ v delu, ki se nanaša na bolezen, gnitje in umazano posodico; kontrola vsebnosti sladkorja in barvil zajema nezrele ali prezrele sadeže, kontrola oblike zajema sadeže nepravilne oblike, sijaj se nanaša na blede sadeže, velikost pa na primere sadežev premajhne velikosti. Dodan je bil izraz „vlažnost sadežev“, s katerim se dopolni merilo „suha/vlažna jagoda“.

Jagode se po sprejemu in odobritvi postavijo na hladno. V osnutku specifikacije proizvoda so bili podrobneje določeni pogoji hlajenja, da se ohranijo vse lastnosti jagod in dodano je bilo naslednje:

„Zaradi zaščite jagod pred toplotno preobremenitvijo, ki bi lahko povzročila nepovratne spremembe kakovosti, mora biti hitrost hlajenja sadežev prilagojena njihovi temperaturi ob sprejemu. Če je temperatura jagod ob sprejemu višja od 20 °C, jih je prepovedano dati v komoro za dinamično hlajenje in ventilacijo s temperaturo + 2 °C do + 4 °C. Sadeži morajo biti skladiščeni v „statični“ hladilnim komori pri temperaturi + 6 °C ali v hladilni komori z mehansko ventilacijo pri 10 °C–12 °C, da se omogoči počasno in enakomerno zniževanje temperature jagod.“.

Določbe o najdaljšem roku skladiščenja jagod po sprejemu (48 ur) in temperaturi jagod ob pošiljanju (6 °C do 12 °C) niso bile spremenjene.

Določbe o temperaturi v tovornjaku so bile nadomeščene z obveznostjo, da se prevoz opravi na način, ki zagotavlja, da „se prevoz jagod opravi v hlajenem prostoru“, saj se je izkazalo, da je težko uravnavati temperaturo vozila med natovarjanjem, ko so vrata odprta.

Črtana so bila priporočila za prodajo.

Zamrzovanje

Glavni razlog zahteve za spremembo ZGO je vključitev zamrzovanja, ki bi živilskopredelovalni industriji omogočilo obdelavo zamrznjenih jagod, pri čemer bi se lahko poudarilo njihovo poreklo.

Z zamrzovanjem se ne spremenijo organoleptične značilnosti in videz jagode, ki so značilne za ZGO. Jagode se zamrznejo v največ 72 urah od sprejema na odkupni postaji. S preskusi skupine je bilo ugotovljeno, da se z zamrzovanjem niso poslabšale organoleptične značilnosti (vsebnost sladkorja, enakomerna zrelost itd.) in da ni povzročilo oblikovanja grozdov sadežev, ki bi lahko škodili videzu proizvoda (obarvanosti, velikosti itd.). „Fraise du Périgord“ ostane zdrava, brez nepravilnosti, svetleča in brez nečistoč.

V specifikacijo proizvoda so bile dodane naslednje določbe:

„Jagode, za katere je bila odobrena ZGO in namenjene za zamrzovanje, se zamrznejo v roku največ 72 ur po sprejemu na odkupni postaji; v tem roku se hranijo v hladnem prostoru. Jagode se zamrznejo bodisi neposredno v embalaži obranih jagod bodisi v „kroglicah“ na trakovih za zamrzovanje. V slednjem primeru se jagode po zamrznitvi zapakirajo. Najkrajši rok trajanja zamrznjenih jagod znaša 2 leti.“.

5.5 Povezava

To poglavje je bilo razdeljeno na tri dele, da bi se bolje razlikovalo med posebnostmi geografskega območja, posebnostmi proizvoda in vzročno povezavo. Gre za spremembe besedila ali pojasnila, ki ne vsebujejo vsebinskih sprememb.

Razdelek „Povezava“ enotnega dokumenta se posodobi pod enakimi pogoji, razdelek „Povezava“ v povzetku se torej spremeni in dopolni.

Razdelek „Posebnosti geografskega območja“ povzema natančnejše podatke o geografskem območju departmaja Dordogne in podrobnejši opis talnih in podnebnih razmer v njem. Nato je pridelava jagod na območju opisana z zgodovinskega vidika s poudarkom na znanju in izkušnjah pridelovalcev. Poudarjene so bile veščine gojenja na prostem (grebeni, zaščitni tuneli) in obiranja (ročno obiranje neposredno v prodajno enoto).

V razdelku „Posebnosti geografskega območja“ je naveden opis jagod „Fraise du Périgord“ in poudarjene so njihove značilnosti. Medtem ko se je v Evropi razširila pridelava jagod zunaj tal, je za jagode „Fraise du Périgord“ značilno gojenje na prostem in se od običajnih jagod razlikujejo po pogojih obiranja in videzu. Značilno barvo izbrane sorte morajo doseči na enakomeren način in biti obrane takoj, ko dozorijo.

Vzročna povezava temelji na kakovosti in slovesu proizvoda ter povezuje naravo tal, metode gojenja in obiranja s kakovostjo jagod „Fraise du Périgord“.

5.6 Označevanje

Spremenjeno je bilo besedilo veljavne specifikacije proizvoda in povzetka v razdelku „Označevanje“.

Črtana je bila obvezna navedba seznama potrjenih značilnosti na nalepki zaradi sprememb nacionalne zakonodaje in predpisov.

Dodana je bila obveznost označiti vsako prodajno enoto za potrošnike z identifikacijsko številko pridelovalca.

Odslej je obvezna oznaka logotipa skupine.

Enaka pravila veljajo za označevanje zamrznjenih proizvodov, na katerih je treba navesti tudi najkrajši rok trajanja.

5.7 Drugo

Povzetek

Črtan je bil povzetek specifikacije proizvoda.

Pristojna služba v državi članici

Kontaktni podatki Državnega inštituta za kakovost in poreklo (Institut national de la qualité et de l’origine – INAO) so v skladu z Uredbo (EU) št. 1151/2012 dodani kot podatki pristojne službe države članice.

Skupina vložnikov

Posodobljeni so bili podatki o skupini vložnikov. Črtan je bil opisni del.

Vrsta proizvoda

Spremenjena je bila uvrstitev v vrsto proizvodov zaradi uskladitve s Prilogo XI k Izvedbeni uredbi (EU) št. 668/2014.

Pakiranje

Obveznost pakiranja na geografskem območju je izrecno navedena že v veljavni specifikaciji proizvoda. Nanaša se samo na sveže jagode in zdaj velja tudi za zamrznjene. Jagode se zamrznejo bodisi neposredno v embalaži obranih jagod bodisi v „kroglicah“ na trakovih za zamrzovanje. V slednjem primeru se jagode po zamrznitvi zapakirajo.

Specifikacija proizvoda je bila dopolnjena s potrebnimi spremnimi dokumenti, dodan je bil naslednji odstavek:

„Jagode ‚Fraise du Périgord‘ se prodajajo sveže in pakirajo na opredeljenem geografskem območju. Jagode se oberejo in položijo neposredno v prodajno enoto, saj je jagoda zelo občutljiv sadež in se je zato treba izogniti vsakemu nepotrebnemu ravnanju z njim, ki bi lahko škodovalo kakovosti in trajnosti proizvoda. Poleg tega pakiranje na geografskem območju olajšuje sledljivost in kontrolo proizvoda. Jagode ‚Fraise du Périgord‘ se lahko zamrznejo in pakirajo zunaj geografskega območja.“.

Nadzorni organ

V skladu z veljavnimi nacionalnimi zahtevami za uskladitev besedila specifikacij proizvodov so bili ime in kontaktni podatki certifikacijskega organa črtani. Ta postavka zdaj vključuje kontaktne podatke francoskih pristojnih nadzornih organov: Institut national de l’origine et de la qualité (INAO) (nacionalni inštitut za poreklo in kakovost) in Direction générale de la concurrence, de la consommation et de la répression des fraudes (DGCCRF) (generalni direktorat za konkurenco, varstvo potrošnikov in preprečevanje goljufij). Ime in kontaktni podatki certifikacijskega organa so dostopni na spletišču INAO in v podatkovni zbirki Evropske komisije.

Nacionalne zahteve

Ob upoštevanju sprememb nacionalnih zakonov in predpisov je postavka „Nacionalne zahteve“ predstavljena v razpredelnici z glavnimi točkami, ki jih je treba preveriti, in metodo ocenjevanja.

Posodobitev enotnega dokumenta

V enotnem dokumentu se črtajo točke 4.4 o dokazilu o poreklu, 4.5 o metodi proizvodnje in 4.7 o nadzornih organih. Niso več del modela iz Uredbe (EU) št. 668/2014.

ENOTNI DOKUMENT

„FRAISE DU PÉRIGORD“

EU št.: PGI-FR-0133-AM01 – 11. 8. 2017

ZOP () ZGO (X)

1. Ime

„Fraise du Périgord“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

„Fraise du Périgord“ se goji na prostem in obira zrela. Izhaja iz sort, izbranih zaradi njihovega potenciala okusa. Prodajna enota vsebuje samo jagode iste sorte.

„Fraise du Périgord“ je zdrava, brez nepravilnosti, svetleča in brez nečistoč. Vsebuje minimalno količino sladkorja (stopnje Brix), določeno glede na letino in sorto. Je enakomerne barve, velikosti in zrelosti. Jagode so kategorije ekstra ali I.

„Fraise du Périgord“ je lahko v sveži ali zamrznjeni obliki.

Sveže jagode morajo imeti svežo zeleno rozeto. Predstavljene so skrbno ne glede na uporabljeno vrsto pakiranja.

Zamrznjene jagode so bodisi cele ali razrezane, s pecljem ali brez.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Pridelava jagod mora potekati na geografskem območju. To vključuje faze sajenja, obiranja in odobritve.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Jagode „Fraise du Périgord“ se prodajajo sveže in pred pošiljanjem hranijo ter pakirajo na opredeljenem geografskem območju. Jagode se oberejo in položijo neposredno v prodajno enoto, saj je jagoda zelo občutljiv sadež in se je zato treba izogniti vsakemu nepotrebnemu ravnanju z njim, ki bi lahko škodovalo kakovosti in trajnosti proizvoda. Poleg tega pakiranje na geografskem območju olajšuje sledljivost in kontrolo proizvoda.

Jagode se oberejo ročno in položijo neposredno v prodajno enoto z maso največ 10 kg neto. Da se preprečijo poškodbe sadežev, so jagode zložene v največ treh slojih.

Prodajna enota vsebuje samo jagode iste sorte in kategorije.

Jagode se nato pred pošiljanjem in dajanjem na trg hranijo na hladnem največ 48 ur. Zaradi zaščite jagod pred toplotno preobremenitvijo, ki bi lahko povzročila nepovratne spremembe kakovosti, mora biti hitrost hlajenja prilagojena njihovi temperaturi ob sprejemu.

Jagode „Fraise du Périgord“ se lahko zamrznejo zunaj geografskega območja.

Zamrznjene jagode „Fraise du Périgord“ se lahko pakirajo zunaj geografskega območja.

3.6 Posebna pravila za označevanje proizvoda, za katerega se uporablja registrirano ime

Poleg obveznih navedb, ki se zahtevajo z zakonodajo o označevanju in predstavitvi živil, oznaka vključuje registrirano ime proizvoda in simbol ZGO Evropske unije, ki sta v istem vidnem polju.

Etikete, zataknjene na prodajne enote, morajo obvezno vsebovati:

— Ime ZGO: „Fraise du Périgord“

— „Potrdil:“, in polno ime certifikacijskega organa

Vsaka prodajna enota za potrošnike mora biti označena z identifikacijsko številko pridelovalca.

Za jagode, ki se prodajajo sveže, vsaka zaprta prodajna enota za potrošnike (s pokrovom ali folijo) vsebuje logotip, ki je prikazan v nadaljevanju, in ki ga opredeli skupina ter je na voljo vsem gospodarskim subjektom. Pri odprtih prodajnih enotah za potrošnike je logotip prikazan na prodajni enoti ali plitvem zaboju.

Nalepke na zamrznjenih jagodah vsebujejo enake informacije kot nalepke na svežih jagodah, poleg ter pa še temperaturo shranjevanja in najkrajši rok trajanja.

4. Jedrnata opredelitev geografskega območja

Geografsko območje pridelave „Fraise du Périgord“ zajema velik del departmaja Dordogne in nekaj občin, ki mejijo na departma Lot.

Departma Dordogne

kantoni Bergerac-1, Bergerac-2, Coulounieix-Chamiers, Isle-Manoire, Lalinde, Montpon-Ménestérol, Pays de la Force, Périgord Central, Saint-Astier, Sarlat-la-Canéda, Vallée Dordogne, Vallée de l’Isle, Vallée de l’Homme.

Občine Agonac, Ajat, Allemans, Antonne-et-Trigonant, Archignac, Auriac-du-Périgord, Azerat, (La)Bachellerie, Bardou, Bars, Bertric-Burée, Biras, Blis-et-Born, Boisse, (La)Boissière-d’Ans, Borrèze, Bouniagues, Bourdeilles, Bourg-des-Maisons, Bourg-du-Bost, Brantôme en Périgord (v delu, ki ustreza ozemlju delegirane občine Saint-Julien-de-Bourdeilles na dan 1. januarja 2016), Brouchaud, Bussac, Calviac-en-Périgord, Carlux, Carsac-Aillac, (La)Cassagne, Cazoulès, Celles, Cercles, Champcevinel, (Le)Change, Chapdeuil, Chassaignes, Château-l’Évêque, Chavagnac, Chourgnac, Colombier, Coly, Comberanche-et-Épeluche, Condat-sur-Vézère, Conne-de-Labarde, Cornille, Coulaures, Coutures, Creyssac, Cubjac, (La)Dornac, Douchapt, Escoire, Faurilles, Faux, Fossemagne, Gabillou, (La)Gonterie-Boulouneix, Grand-Brassac, Granges-d’Ans, Hautefort, Issigeac, Jayac, (La)Jemaye, (Le)Lardin-Saint-Lazare, Léguillac-de-Cercles, Limeyrat, Lisle, Lusignac, Mayac, Milhac-d’Auberoche, Monbazillac, Monmadalès, Monmarvès, Monsaguel, Montagnac-d’Auberoche, Montagrier, Montaut, Nadaillac, Orliaguet, Paulin, Paussac-et-Saint-Vivien, Périgueux, Petit-Bersac, Peyrillac-et-Millac, Plaisance, Ponteyraud, Port-Sainte-Foy-et-Ponchapt, Prats-de-Carlux, Ribagnac, Ribérac, Sadillac, Saint-André-de-Double, Saint-Antoine-d’Auberoche, Saint-Aubin-de-Cadelech, Saint-Aubin-de-Lanquais, Saint-Capraise-d’Eymet, Saint-Cernin-de-Labarde, Saint-Crépin-et-Carlucet, Sainte-Eulalie-d’Ans, Saint-Geniès, Saint-Géraud-de-Corps, Saint-Julien-de-Lampon, Saint-Just, Saint-Léon-d’Issigeac, Saint-Martin-de-Gurson, Saint-Martin-de-Ribérac, Saint-Méard-de-Drône, Saint-Méard-de-Gurçon, Sainte-Mondane, Sainte-Orse, Saint-Pantaly-d’Ans, Saint-Pardoux-de-Drône, Saint-Paul-Lizonne, Saint-Perdoux, Saint-Rabier, Sainte-Radegonde, Saint-Rémy, Saint-Sulpice-de-Roumagnac, Saint-Victor, Saint-Vincent-de-Connezac, Salignac-Eyvigues, Savignac-les-Églises, Segonzac, Sencenac-Puy-de-Fourches, Simeyrols, Siorac-de-Ribérac, Temple-Laguyon, Thenon, Tocane-Saint-Apre, Tourtoirac, Trélissac, Vanxains, Veyrignac in Villetoureix.

Departma Lot

občine Anglars-Nozac, Fajoles, Gourdon, Léobard, Masclat, Milhac, Payrignac, Rouffilhac in Saint-Cirq-Madelon.

5. Povezava z geografskim območjem

Posebnosti geografskega območja

Geografsko območje ZGO „Fraise du Périgord“ ustreza zgodovinskemu območju pridelave jagod v Périgordu, kjer so se jagode sadile na tleh, ki so posebej primerna za to poljščino.

Geografsko območje proizvodnje ZGO „Fraise du Périgord“ pretežno pokriva jug/jugovzhod departmaja Dordogne in zelo majhen del departmaja Lot jugovzhodno od departmaja Dordogne.

Po pedogeoloških značilnostih je območje pridelave na zahodu gričevnato, na vzhodu pa bolj strmo in skoraj povsem pokrito z gozdom. Regija je posebna po skoraj popolni pokritosti z gozdom, ki se tesno prepleta s poljinami, pogosto na dobro osenčenih pobočjih, ki so bila predhodno posekana.

Périgord je v veliki meri odprt proti oceanu in kot celota izpostavljen blagemu oceanskemu podnebju. Povprečna temperatura je približno 12 °C in brez velikih letnih nihanj. Padavine so dovolj obilne: 800 do 900 mm na leto.

Jagode so se v pokrajini Dordogne, čeprav sprva zelo omejeno, začele gojiti ob koncu 19. stoletja. Šele po drugi svetovni vojni se je razvila pridelava jagod na lahkih, peščenih in kislih tleh bregov v Eglise-Neuve-de-Vergt.

V 60. letih prejšnjega stoletja so se pridelovalci začeli zavedati potrebe po obnovi nasadov, katerih plodovitost se je zaradi izčrpavanja tal razmeroma hitro zmanjševala. Od tedaj so za nove nasade jagod krčili nasade kostanjev in ugotovili, da so njihova vlažna tla povsem ustrezna za nasade jagod: proizvodnja je tako leta 1960 dosegla 1 000 ton. Zadruga Union Interprofessionnelle de la Fraise du Périgord je bila ustanovljena leta 1988 in združuje pridelovalce, zadruge, dražbeno tržnico v občini Vergt ter zasebne pošiljatelje.

Dolgoletna proizvodnja in vzpostavitev posebnih poklicnih struktur sta omogočili razvoj skupnih praks na podlagi strokovnega znanja in izkušenj pridelovalcev „Fraise du Périgord“ pri izbiri zemljišč (vrsta tal) in sort (sorte z izrazitim okusom), tehnik gojenja (grebeni, zaščitni tuneli) in obiranju (ročno obiranje neposredno v prodajne enote). Te pridelovalne prakse omogočajo kakovost jagode, za katero so zaradi občutljivosti pogoji skladiščenja jasno opredeljeni.

Posebnosti proizvoda

Medtem ko se je v Evropi razširila pridelava jagod zunaj tal, je za jagode „Fraise du Périgord“ značilno gojenje na prostem in se od običajnih jagod razlikujejo po pogojih obiranja in videzu. Značilno barvo izbrane sorte morajo doseči na enakomeren način in biti obrane takoj, ko dozorijo.

Jagode „Fraise du Périgord“ se oberejo ročno in položijo neposredno v prodajno enoto, pri čemer je izjemna skrb namenjena videzu. Sadeži so zdravi, brez deformacij in svetleči. Jagode so skrbno zložene po velikosti v največ treh slojih, da se v večjih embalažah preprečijo poškodbe sadežev. So enakomerne barve, velikosti in zrelosti.

Vzročna povezava

Vzročna povezava temelji na kakovosti in slovesu „Fraise du Périgord“.

Podnebne in talne razmere območja so ugodne za proizvodnjo jagod „Fraise du Périgord“. Na splošno se goji na pobočjih, pogosto na predhodno posekanih zemljiščih, tj. na „svežih“ in osončenih tleh, ki omogočajo dobro zorenje. Tla so izbrana po svojih značilnostih: prepustna, precej peščena tla, z rahlo kislim pH in brez aktivnega apnenca. Jagode se gojijo na grebenih, da se poveča odvajanje vode in prepreči dušenje rastline. Lokalizirano gnojenje in namakanje, pri katerih se upoštevajo lastnosti tal, sta v celoti prilagojena potrebam rastline.

Jagode so v Périgordu izpostavljene zmernih temperaturam brez velikih nihanj, kar omogoča enakomerno rast in zorenje sadežev.Gojenje jagod na prostem, ki se najpozneje v času cvetenja zaščitijo s tuneli, omogoča prodajo jagod „Fraise du Périgord“ najmanj šest mesecev v letu, in sicer od aprila do oktobra. Poleg tega se je zaradi dolgega časovnega obdobja pridelave mogoče zanesti na iste obiralce, katerih veščine obiranja so ključne za kakovost proizvoda. Sveže jagode se oberejo ročno in položijo neposredno v prodajno enoto za potrošnike, pri čemer je izjemna skrb namenjena njihovemu videzu, obliki in barvi. Zaščitni tuneli jagode ščitijo pred nepredvidljivimi vremenskimi pojavi (močnim vetrom, dežjem, točo), zagotavljajo njihovo čistočo in sijaj ter zadržujejo toploto, zaradi česar se pridelava lahko začne bolj zgodaj in traja dlje. Jagode ščitijo tudi pred preveliko vročino, ki bi lahko škodila sadežem. V tem primeru mora pridelovalec jagode obrati v najbolj svežih obdobjih in jih med obiranjem ščititi pred vročino. Posebna pozornost je namenjena temperaturi med obiranjem in skladiščenjem. Tako pridelana jagoda se lahko nato zamrzne, vendar v roku, ki omogoča ohranitev njenih značilnosti.

Sloves jagod „Fraise du Périgord“ potrjujejo cene, ki so se nekoč plačevale za ta proizvod. Uveljavile so se na različnih tržnicah, o čemer priča tržno poročilo o cenah iz časopisa z dne 31. maja 1974: „V Rungisu se jagode „Fraise du Périgord“ prodajajo po 3,50 FRF/kg do 4,80 FRF/kg, jagode iz departmaja Lot-et-Garonne pa po 2,80 FRF/kg do 3,80 FRF/kg“.

Sklic na objavo specifikacije proizvoda

(drugi pododstavek člena 6(1) te uredbe)

https://extranet.inao.gouv.fr/fichier/CDC-FraisePerigord.pdf

(1) UL L 343, 14.12.2012, str. 1.